**IZVJEŠTAJ O RADU TO TIVAT**

**2016**

Turistička organizacija opštine Tivat u 2016. godini poslovala je u skladu sa strateškim ciljevima razvoja turizma u Tivtu i to:

* nastavak pozicioniranja Tivta kao visokokvalitetne turističke destinacije u svim segmentima ponude s naglaskom na održivi razvoj.
* promovisane su izvorne vrijednosti područja opštine i njenih mikroregija u saradnji sa turističkom i ugostiteljskom privredom grada
* afirmacija procesa korištenja online tehnologija
* koordinacija sa ostalim LTO primorja
* unapređenje i promocija izvornih vrijednosti područja opštine
* podsticanje, koordinisanje i organizovanje kulturnih, umjetničkih, zabavnih i drugih manifestacija koje doprinose obogaćivanju turištičke ponude grada
* pružanje servisnih usluga i drugih informacija klijentima
* praćenje turističkog prometa i sprovođenje anketnog istraživanja
* kao i drugim aktivnostima koje su doprinijele ostvarivanju programa rada.

Preduzete su sve mjere da se plan blagovremeno, dosljedno i cjelovito realizuje tokom 2016-te godine.

Turistička organizacija posluje u poslovnom prostoru koji je vlasništvo lokalne uprave, a tokom ljeta u biroima koji su takođe vlasništvo opštine.

Organizacija koristi osnovna sredstva koja su dosta amortizovana, pa se trudilo da se svake godine obnovi bar dio opreme.

U toku 2016-te godine u Turističkoj organizacija opštine Tivat radili su:

* direktor, po ugovoru na 4 godine

sa razrješenjem ranije direktorice prije navršenog mandata (koja će se sledećih godinu dana voditi po odluci I.O. na platnom spisku po poslednjoj plati radnog angažovanja i dolaskom nove direktorice po mandatu ugovora od 4 godine) od datuma 29.09.2016 god.

* 6 radnika na neodređeno vrijeme / 1 na trudničko do 2018-te god./
* 3 radnika na određeno vrijeme
* 11 sezonskih radnika na poslovima prijave boravka - informatora
* 3 anketara
* 2 naplatioca b.t. na terenu
* 4 visokoškolca na stručnom osposobljavanju (od čega je jedan asistent u radu)

Zaposleni na neodređeno vrijeme su po obrazovanju: 5 sa visokom str.spremom i 1 sa srednjom str.spremom i njihova prosječna neto plata sa minulim radom u 2016-toj godini iznosila je 553, 38 eur. Jednom radniku ZZZCG nadoknađuje 75% zarade.

**Januar – april**

TO Tivat učestvovala je na svim sajmovima koje je predvidjela Planom i programom rada za 2016-tu godinu i to na zajedničkim štandovima sa NTO ili sa LTO primorja. Na sajmovima na kojima se nije učestvovalo, participiralo se sa propagandnim materijalom.

01.01.2016. god. je bilo ostvareno povećanje cijene boravišne takse na teritoriji Opštine Tivat sa 0,70 na 0,90 eura što je povećanje za 28,57 %, a T.O.T je ostvarila povećanje u naplati na terenu do 40%, a kod pravnih lica do 65%.

15.01.2016. organizaciji su se pridružila četiri visokoškolca na stručnom osposobljavanju po programu Vlade Crne Gore, s tim što je jedan svoje stručno osposobljavanje nastavio da obavlja kroz angažovanje u okviru Opštine.

Dana 03.02.2016, god. na “Dan močvarnih staništa” T.O.T pomogla je opremanje punkta na Solilima, radi omogućavanja lakšeg rada zaposlenima u ovom informativnom centru JP Morsko dobro I CZIP.

Dana 05.02.2016. god. proslavilo se sa svojim poslovnim partnerima, radnicima I gostima 11 godina od konstitutivne sjednice Skupštine TO Tivat u restoranu “Druga priča”.

**Maj – jun**

Dana 10.05.2016. god. pristupilo se obilježavanju “Dan ptica I drveća” I “Dan tjelesnih aktivnosti”, gdje se zajedno sa profesorom fizičke kulture poslala poruku o zdravom životu.

Povodom dana državnosti 20.05.2016 godine upriličen je koncert na rivi pod nazivom “Noć u crvenom”, na kojoj je nastupila grupa “Crveno I crno”.

Dana 22.04. započela je akcija ,,Dani magnolije”, tradicionalna manifestacija kroz koju TO Tivat daje značaj zaštiti životne sredine i podstiče građane da učine grad mjestom ugodnim za boravak gostiju. Nagrade su dodijeljene 10.06. u bašti hotelu ,,Kamelija”. Povodom ove manifestacije, a u okviru “Dana zaštite sredine” zasađeno je stablo ispred biroa na autobuskoj stanici.

Već početkom maja mjeseca Turistička organizacija je imala gotov plan Tivatskih ljetnjih fešti “Vodič kroz manifestacije”, kojeg je plasirala kako po Tivatskim hotelima, restoranima, info punktovima sa štampom od ukupno 6000 primjeraka, tako I po zemljama regiona u okviru Road show kampanje.

Putem medija i prigodnim materijalima pozvani su izdavaoci privatnog smještaja da legalizuju svoje kapacitete.

T.O.T. je samo za 2016 –tu godinu odštampala oko 30 000 komada različitog propagandnog materijala u što spadaju (brošure ,,Tivat na dlanu”, “Tivat od elite do elite”, “Info Tivat” i ostale plakate i flajere na našem i engleskom jeziku). Takođe i 50 000 komada mapa grada I CG-re, 3000 komada mapa Boke i Vrmca, na našem i engleskom jeziku.

Američka producentska kuća Associeted television Interntional i Baldući film iz Zagreba snimali su dio turističkog filma o Tivtu, gdje im je data logistička podrška u realizaciji.

Takođe T.O.T. je imala i zapažene reportaže, priloge, intervjue i najave događaja, tekstove, spotove i sl. na radio stanicama i novinama u Crnoj Gori, kao i na TV RTCG, Atlas, Vijesti, Pink M, 777, Info biro-u i drugim TV medijskim kućama u regionu.

Izuzetna saradnja sa medijima je naročito ostvarena sa: Radio Tivat, Radio Jadran, Radio Dux, Boka News, Vijesti TV i dnevne novine, Dan dnevne novine, TV Pink, TV KG9, Prva TV i časopisima Res Publika I Belguest.

T.O.T. je ugostila i studijske grupe novinara iz Srbije u junu kao i blogerku Ivanu Dukčević.

Već dugi niz godina T.O.T ima svoj prostor na sajtu furaj.ba u BiH i u Poslovnom vodiču Srbije, kao i prilog na Prvoj srpskoj TV za početak sezone u Tivtu.

Road show 2016 godine ispraćena je učešćem u nekim gradovima Srbije, a za Tiranu, Prištinu i Banja Luku je poslalat propagandni materijal.

Podsticani su visokoškolci da što više učestvuju na javnim raspravama, radionicama, seminarima, da prate aktuelne trendove u turizmu.

Biroi su otvoreni 25.05.2016. god, a opremljeni sopstvenim sredstvima (osim biroa na autobuskoj stanici Tivat), koji je otvoren 01.04.2016 godine.

Za rad u biroima kao i na terenu tehnički se inovirao rad sa prijavom stranaca I naplatama u vidu lap topova i programom RB90, kao i tablet uređajima za potrebe anketiranja na terenu.

**Jul – avgust**

Tivatske ljetnje fešte otpočele su pop rock koncertom sa zvijezdom Josipom Lisac, dana 24.06.2016. god.

01.07. i 04.08. organizovala se sa Maslinarskim društvom ,,Boka” manifestacija ,,Bokeška maslina” na rivi.

Takođe je dva puta organizovan Sajam suvenira i po jedan put Sajam vina i tradicionalnih proizvoda.

21.07. organizovano je rock and roll veče na 2 bine na rivi u isto vrijeme, gdje su nastupile mlade rock grupe iz Boke.

Tivatske ljetnje fešte 2016 ostaće upamćene i po odličnim koncertima: Zemlja Gruva, Nena Belana, Zoostera, MVP i Bana Lalića, Partibrejkersa, Mostar Sevdah reunion, a u okviru Krtoljske noći imali smo koncerte Gorana Vukošića sa gostima (Olja Karleuša).

U toku ljeta 2016-te četiri puta se tradicionalno organizovalo ,,Ljeto dobrog ukusa” i to u restoranima Bacchus, Giardino i hotel “Pine”, sa novinom žurki na plažama u okviru kojih je nastupao Nigor, a to su plaže: Ponta I Movida.

T.O.T. je bila i jedan od sponzora Fešte od rogača, gostovanja “Tanec” ansambla iz Makedonije, sponzor Jadranskih igara, Svjetskog privenstva u ribolovu za seniore, obezbijeđen je i muzički program na otvaranju Bućarske olimpijade, pomognute i mjesne zajednice u obezbjeđivanju 5 muzičkih programa koji su se održali u prostorijama istih.

Pet puta se u saradnji sa Udruženjem žena organizovao doček gostiju na trajektu “Kamenari-Lepetani”.

Posebno mjesto zauzimao je “Festival uličnih performera – In art” koji se održavao od 28.07.2016. - 30.07.2016. god.

Sve fešte propratilo je blizu 6000 posjetilaca, za koje je T.O.T. dobila WBA - nacionalnu nagradu predsjednika države Filipa Vujanovića za 2016-tu godinu kao najbolji u toj kategoriji “za manifestacije”, što je T.O.T.-u već druga nagrada po redu.

U toku ljeta gostima kao urednim platišama boravišne takse, poklonjene su 100 komada karata za pozorišne predstave iz produkcije CZK Tivat.

Tokom mjeseca jula i avgusta na teritoriji opštine Tivat sprovedena je anketa čiji je rezultat – prosječna ocjena gostiju za boravak u Tivtu 4,27, najviše gostiju je bilo iz zemalja regiona (Srbija, BiH), kao i Rusa i Enlgleza.

U toku ljeta se oformio koordinacioni tim za organizaciju Nove godine 2017 sa Dubravkom Nikčević (sekreatrkom za kulturu) kao predsjednicom koordinacionog odbora kao i ostalim članovima ispred Opštine, T.O.T., Tivat New Brend i Udruženjem preduzetnika grada.

**Septembar - Oktobar**

Na bazi prikupljenog materijala raspisan je tender za objavljivanje 2 nova kataloga hotelskog i privatnog smještaja koji je predviđen za 2017-tu godinu, kao i Gastro kataloga.

02.10.2016. godine u hotelu “La Roche” održana je konferencija za štampu Skupštine TO Tivat na kojoj su predstavljeni rezultati ankete i rezultati poslovanja u toku sezone.

TO Tivat organizovala je 24.10.2016. god. podršku proslave za najmlađe “U susret Halloween-u”, kao duh zajedništva sa svim kluturama koje obitavaju na prostorima naše opštine, sa ciljem uveseljavanja najmlađih, u čemu se podršci priključilo i “Udruženje žena Tivta” i učenici osnovne i srednje Tivatske škole.

Na bazi sprovedene ankete, obrađeni podaci su na kraju turističke sezone zabilježili najviše gostiju iz: Crne Gore (20.567), Srbije (9.964), BiH (2.113), Hrvatske (807), Rusije (1.674), Njemačke (1.029), Velike Britanije (502) I Francuske (294), sa ukupno (40,249) posjetioca u periodu od 01.06-20.09.2016. god.

**Novembar – Decembar**

Novembar je T.O.T započela sa promotivnom kampanjom Dočeka Nove godine (u vidu press konferencija) 2017. godine u gradovima regiona: Beograd, Dubrovnik, Trebinje i Sarajevo, kao i u našem glavnom gradu u Podgorici i predstavnicima organizatora u opštini Tivat.

U okviru novembarskih dana, 17.11. TO Tivat je u Gornjoj Lastvi, zajedno sa djecom iz O.Š. “Drago Milović I dječijeg parlamenta”, kao i u prisustvu 2 profesora vodiča organizovala akciju ,,Upoznajmo Gornju Lastvu”, a u čast “Svjetskog dana ekoloških pokreta”.

Dana 29.11.2016. godine započeto je sa naplatom boravišne takse za plovne objekte (tzv. nautičke takse) na dvije lokacije u dogovoru sa predstavnicima Lučke kapetanije, koristeći njihove prostore (po zvaničnom odobrenju Ministrastva za saobraćaj i pomorstvo) na Pinama (Lučka kapetanija) i carinskoj ispostavi u Porto Montenegru, sa 1 zaposlenim radnikom na određeno vrijeme (po sistematizaciji organizacije sa SSS).

01.12.2016.god. održane su sjednice Izvršnog odbora i Skupštine TO Tivat na kojima je usvojen Plan i program rada i Finansijski plan za 2017. Godinu i razmotren Izvještaj o radu sa Finansijskim izvještajem od 2016 godine.

Svjetski ekološki “Dan planina” T.O.T. je obilježila zajedno sa planinarima “Pestingrada” kao i svim zainteresovanim građanima koji su i javno bili pozvani da se pridruže, izletom na Vrmcu do najvisočijeg vrha “Sv Ilije” na 760 m nadmorske visine.

Humanitarni doprinos T.O.T pokazao je u danima 19.12.2016. god. “Help portrait” u Porto Montenegru u Tivtu i 22.12. učešćem na “Humanitarnom bazaru” u organizaciji Opštine grada, čiji su prihodi raspoređeni u humanitarne svrhe.

Kraj godine obilježila je 30.12. manifestacija ,,U susret Djeda mrazu” za najmlađe sugrađane i svečani doček Nove godine 2017-te godine, koji je priređen zajedno sa Opštinom Tivat i trajao je dva dana 31.12.2016. godine kada su nastupili DJ. Perry, Nina Petković i Prljavo Kazalište, sa svečanim vatrometom u ponoć, i 1.1.2017. godine kada su nastupili DJ Perry, Vanja Radovanović i Haris Džinović.

Za potrebe pomenutog događaja snimljen je materijal sa 2 kamere u trajanju od 2 h ,sa standardnom i dron kamerom iz vazduha, a takođe je propraćen i program u režiji Udruženja preduzetnika grada koji je pokrivao dane od 26.12-31.12.2016 I 02.01.2017. god. Čime je kako uveličao tako I proširo cjelokupni program.

U Novogodišnji program T.O.T je ušla sa planiranih 38.000,00 eura , iako je TOTimala i dodatne troškove oko: izrade plakata, flajera, radijskih i ostalih reklama, kao i promocije po regionu.

U ovom događaju, PR aktivnosti T.O.T-a u cilju promocije pomenutog događaja su se ogledale učešćem na sljedećim medijima: TV 777, RTCG, RTV Budva, Radio Tivat, Pink Srbija, Kopernikus.

**Ostalo**

Tokom 2016. godine u birou u centru grada i u sezonskim biroima prijavljeno je ukupno 52018 gostiju ukupno u 2016-toj godini.

Sopstvenim sredstvima T.O.T je obnovila i više znakova turističke signalizacije.

Reklamni materijal koji je izrađen za Novu Godinu 2016-tu godinu racionalno je trošen, tako ga je organizacija imala i tokom ljeta za poklone posl. partnerima i gostima opštine, kao i u periodu nakon sezone za potrebe posjeta Opštinskim delagacijama grada.

Redovno su dostavljani podaci o broju gostiju svim zainteresovanim subjektima, sarađivalo se sa lokalnim samoupravama, javnim preduzećima, MUP-om, Domom zdravlja, Službom zaštite, ZZZCG , inspekcijskim službama i ostalim subjektima koji su na svoj način doprinijeli uspješnoj sezoni I Dočeku N.G. 2017.

Uloga TO Tivat u edukaciji kadrova za rad u turizmu ogledala se u obuci 4 visokoškolca, 2 studenta i 10 srednjoškolaca kroz sezonsku podršku u radu.

TO Tivat pokazuje i punu društvenu odgovornost, pa se odazivala i pozivima humanitarnih, sportskih i drugih organizacija radi saradnje i pomoći, kao i svim akcijama na poboljšanju I unapređenju ekološke svijesti građana.

Sve aktivnosti ispraćene su od strane Radio Tivta, portal Bokanews, dnevnih listova Pobjeda, Vijesti, Dan i Dnevnih novina. Takođe, TO Tivat ima dobru saradnju i susjedske odnose sa Radio Dux-om u birou Donja Lastva.

Sve planirane aktivnosti na objavljivanju tendera u Javnim nabavkama za reprint i štampanje propagandnog materijala realizovane su u potpunosti.

U toku 2016. godine planirano je 17 nabavki sa ukupnim planiranim budžetom za Javne nabavke od 51,900.00 od čega su sve realizovane, čija je procijenjena vrijednost iznosila 26,900.00 eura, a ukupna ugovorena vrijednost sa PDV-om je iznosila 22.008,25 eura.

Na sajtu TO Tivat www.tivat.travel bilo je ukupno 79 506 posjetilaca, od čega je novih 71,2%. Najviše posjetilaca je bilo iz Crne Gore, zatim slijedi Srbija, BiH, SAD, Rusija, Albanija, Njemačka, Hrvatska, UK, Francuska i td. Na Facebook stranici imamo 23865 fanova, a na Instagramu nas prati 968 osobe. TO Tivat se trudi da dnevno ažurira informacije na ovim drušvenim mrežama.

Sedmično, mjesečno i godišnje prikupljani su podaci o turističkom prometu, što predstavlja redovnu aktivnost organizacija. Tako su prikupljeni i sljedeći podaci

|  |  |  |  |
| --- | --- | --- | --- |
|  | **2014** | **2015** | **2016** |
| Posjetioci | 45.577 | 67.464 | 74.361 |
| Noćenja | 439.026 | 678.224 | 733.542 |

**Izvor:Monstat**

Broj posjetioca je bilježio ekspanzivan rast u odnosu na svaku prethodnu godinu, kao i broj ostvarenih noćenja, tako da je u 2016-toj godini broj posjetioca/noćenja veći u odnosu na 2015-tu za cca 11% ili za 22% u odnosu na 2014-tu godinu.

Godišnji finansijski izvještaj Turističke organizacije Tivat, koji je sastavni dio Izvještaja o radu, pripremljen je od strane Stručne službe Organizacije i servisa za knjigovodstvo „VIK Tivat“, koji je radilo stručne računovodstvene poslove, da bi se Nadzorni i Izvršni odbor upoznali sa finansijskim rezultatima i podnijeli isti na razmatranje i usvajanje Skupštini Organizacije.

Stanje dugovanja po osnovu boravišne takse, turističke takse i članskog doprinosa prati Sekretarijat za finansije i lokalne javne prihode, kao i Sekretarijat za ekonomski razvoj i preduzetništvo opštine Tivat.

Po evidenciji ovog Sekretarijata stanje dugovanja na 31.12.2016 godine je bilo:

* Boravišna taksa (pravna lica) – 25,877.46 eur
* Članski doprinos (veći pravni dužnici) – 61,620.72 eur
* Turistička taksa – 221,698.70

Izvještaj o radu 2016 podnosi

za Stručnu službu TO opštine Tivat

Direktorica

Gabrijela Glavočić